Euroopa Parlamendi Resolutsioon,

5. mai 2010,

tähelepanekutega, mis on Euroopa GNSS Järelevalveameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa GNSS Järelevalveameti 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa GNSS Järelevalveameti 2008. aasta raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 12. juuli 2004. aasta määrust (EÜ) nr 1321/2004 Euroopa satelliit-raadionavigatsiooniprogrammide juhtimisstruktuuride loomise kohta, [3] eriti selle artiklit 12;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0073/2010),

A. arvestades, et kontrollikoda tegi mõningaste märkustega kinnitava avalduse 2008. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et kontrollikoda tegi oma aruandes ameti 2006. aasta raamatupidamise aastaaruande kohta positiivse kinnitava avalduse;

C. arvestades, et kontrollikoda märkis, et tal ei ole võimalik esitada järeldusotsust Euroopa GNSS Järelevalveameti 2007. aasta raamatupidamisaruande kohta, ja juhtis tähelepanu sellele, et kogu projekti Galileo ülesehitus tehti 2007. aastal ümber ning ameti raamatupidamisaruande koostamise ajal oli õiguslik keskkond ebastabiilne;

D. arvestades, et amet sai majanduslikult sõltumatuks 2006. aastal;

E. arvestades, et Euroopa Parlament andis 23. aprillil 2009. aastal heakskiidu Euroopa GNSS Järelevalveameti tegevdirektori tegevusele ameti 2007. aasta eelarve täitmisel [5] ja eelarve täitmisele heakskiidu andmise otsusele lisatud resolutsioonis parlament muu hulgas

- võttis teadmiseks, et reaalselt ameti käsutusse antud assigneeringud (210 miljonit eurot) olid tunduvalt väiksemad kui eelarves kajastatud programmiga Galileo seotud viivituste tõttu;

- avaldas muret, et kontrollikoda leidis eelarve täitmisega seoses järgmisi puudusi: operatiivtegevusega seotud kulukohustuste ja maksete assigneeringute kasutusmäär oli madal (63 % kulukohustuste ja 51 % maksete osas); ameti töökava ja eelarve vahel puudus selge seos; ülekanded ei olnud ei põhjendatud ega dokumenteeritud; sissenõudeid kirjendati eelarvekontodele mitmel korral hilinemisega ja eelarve täitmise esituses oldi ebajärjekindel;

- märkis ära kontrollikoja kriitika seoses projekti Galileo varadega selle kohta, et ametil ei olnud võimalik anda oma raamatupidamisaruandes piisavalt teavet, sest 2007. aasta lõpuks ei olnud koostatud Euroopa Kosmoseagentuuri valduses olevate varade nimekirja,

Eelarve haldamine ja finantsjuhtimine

1. peab kahetsusväärseks, et kontrollikoda tegi mõningaste märkustega kinnitava avalduse 2008. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

2. täheldab, et amet otsustas esitada oma tegevuse tulemused, arvestamata asjaolu, et ametipoolne Galileo programmi ja Euroopa Geostatsionaarse Navigatsioonilisasüsteemi (EGNOS) haldamine pidi lõppema pärast varade ja rahaliste vahendite komisjonile üleandmist, mis oli ette nähtud 2008. aasta esimese kvartali lõpuks;

3. võtab teadmiseks, et Euroopa Parlamendi ja nõukogu 9. juuli 2008. aasta määrus (EÜ) nr 683/2008 [6] jõustus 25. juulil 2008 ja vaatamata sellele, et programmide Galileo ja EGNOS haldamise vastutus läks üle komisjonile, kandis komisjon 24. detsembril 2008 ameti pangaarvele 95000000 eurot; peab kahetsusväärseks, et ei tehtud nõuetekohast paranduseelarvet;

4. täheldab, et pärast määruse (EÜ) nr 683/2008 jõustumist vähendati 2008. aastal oluliselt ameti eelarvet (436500000 eurolt 2007. aastal 22700000 euroni);

5. tunneb muret, et ehkki määruse (EÜ) nr 683/2008 kohaselt vastutab alates 1. jaanuarist 2009 Euroopa satelliitnavigatsiooniprogrammide (EGNOS ja Galileo) vahendite haldamise ja rakendamise eest komisjon, ei olnud ei kohustusi ega varasid 2008. aasta lõpuks ikka veel komisjonile üle antud ja uus kohustuste jagunemine ameti ja komisjoni vahel ei kajastunud nende raamatupidamise aastaaruannetes; kontrollikoja teadete põhjal järeldab, et amet oleks pidanud 58400000 eurot käsitlema kui võlga komisjoni ees, mitte aga kajastama seda kui komisjonilt saadud ettemakset; lisaks märgib, et aastaaruanne ei oleks pidanud sisaldama Euroopa Kosmoseagentuurile makstavat 55600000 euro suurust summat, kuna see oli Euroopa Ühenduste toetus programmidele Galileo ja EGNOS ning selle eest vastutas komisjon;

6. võtab siiski teadmiseks ameti vastuse, milles amet õigustab oma tegevust sellega, et komisjon andis ametliku nõusoleku varad üle võtta alles 31. juulil 2009, kuna üleandmise korras ei saavutatud komisjoniga kokkulepet enne 2009. aasta juuni lõppu;

7. viitab kontrollikoja eriaruande nr 7/2009 soovitustele, mis on antud komisjonile kui programmi Galileo uuele haldajale;

Siseaudit

8. tunnistab, et siseauditi talitus korraldas siseauditi 2007. aasta novembris ning järelauditid 2008. aasta oktoobris ja 2009. aasta detsembris; märgib, et siseauditi talituse kaks olulist ja seni veel täitmata soovitust puudutavad tundlikke ametikohti ja ametijuhendeid;

9. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [7].

[1] ELT C 304, 15.12.2009, lk 100.

[2] EÜT L 248, 16.9.2002, lk 1.

[3] ELT L 246, 20.7.2004, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 162.

[6] Euroopa Parlamendi ja nõukogu 9. juuli 2008. aasta määrus (EÜ) nr 683/2008 Euroopa satelliitnavigatsiooni programmide (EGNOS ja Galileo) rakendamise jätkamise kohta (ELT L 196, 24.7.2008, lk 1).

[7] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------